送吏部曹郎中免官南歸
作者：鄭谷
朝代：唐

paragraphs: 高名向已求，古韻古無儔。
風月拋蘭省，江山復桂州。
賢人知止足，中歲便歸休。
雲鶴深相待，公卿不易留。
滿朝張祖席，半路上仙舟。
篋重藏吳畫，茶新換越甌。
郡迎紅燭宴，寺宿翠嵐樓。
觸目成幽興，全家是勝遊。
篷聲漁叟雨，葦色鷺鷥秋。
久別郊園改，將歸里巷修。
桑麻勝祿食，節序免鄉愁。
陽朔花迎櫂，崇賢葉滿溝。
席春歡促膝，簷日暖梳頭。
道暢應爲蝶，時來必問牛。
終須康庶品，未爽漱寒流。
議在歸羣望，情難戀自由。
小生誠淺拙，早歲便依投。
夏課每垂獎，雪天常見憂。
遠招陪宿直，首薦向公侯。
攀送偏揮灑，龍鍾志未酬。